La Nau, escenari de la I Biennal de Teatre Universitari de la Xarxa Vives

## La Nau, escenari de la I Biennal de Teatre Universitari de la Xarxa Vives

‘Antígona’. Universitat Pompeu Fabra.

La Sala Matilde Salvador del Centre Cultural La Nau de la Universitat de València va acollir dimecres, dia 4 de juliol, des de les 17:30 hores, la I Biennal de Teatre Universitari de la Xarxa Vives. La mostra, interuniversitària i itinerant, es presenta en la seua primera edició sota el format d’una marató de teatre, caracteritzat per la representació de diverses obres, de curta durada, en una mateixa jornada. El repartiment d’actrius i actors amb què comptarà la Biennal són els grups de teatre de les universitats d’Alacant, Internacional de Catalunya, Miguel Hernández d’Elx, Politècnica de València, Pompeu Fabra i València.

L’aposta per una programació variada que incloga noves propostes escèniques emergents és sens dubte un dels atractius d’aquesta primera edició de la Biennal,que va pujar el teló a les 17:30 hores, amb Assaig, Grup de Teatre de la Universitat de València i un fragment d’*En* *defensa de la cultura 1937-2018*. El director i dramaturg valencià Javier Sahuquillo homenatja, a través d’aquesta obra, el huitanta aniversari del II Congrés Internacional d’Escriptors en Defensa de la Cultura que va tindre lloc a València en plena guerra civil l’any 1937, i que va congregar més d’un centenar d’intel·lectuals internacionals al cap i casal, aleshores capital de la Segona República.

L’Aula de Teatre de la Universitat d’Alacant va representar l’obra *En defensa. Un concierto de despedida*, de Lola Blasco, a les 18:15 hores. La dramaturga alacantina, Premi Nacional de Literatura Dramàtica 2016, pren com a referent les *Tristia* d’Ovidi i presenta una obra amb un fort component reflexiu, que aborda la incertesa i la frustració que viuen els joves marcats per la precarietat laboral, l’exili i l’acceptació de la mediocritat.

L’antiga Grècia va tenir el seu espai en la Biennal a partir de les 19 hores. L’Aula de Teatre de la Universitat Pompeu Fabra representarà *Antígona*, de Sòfocles, i va traslladar als nostres dies els eterns dilemes humans mereixedors d’una anàlisi actual, com ara l’oposició de la llei a la moral i la del seny als ideals.

A les 19:45 hores va ser el torn del Grup de Teatre de la Universitat Miguel Hernández d’Elx amb la funció *Una mirada, un pensament*, basada en poemes de Vicent Andrés Estellés. El director, Adán Rodríguez, ha emprés el repte de transformar la poesia en teatre amb aquest espectacle, que enarbora un cant antifeixista i una fuga a través del teatre i de la poesia que alterna les imatges de la repressió i de la desesperança amb les de l’amor i la dignitat humana.

Què és i què no és art és la pregunta que planteja el Grup de Teatre de la Universitat Internacional de Catalunya amb l’obra *Quin Quadre!!!*, que es va representar a La Nau a les 20:45 hores. L’obra, de redacció col·lectiva, transmet un missatge vital carregat de joventut, música i humor, que qüestiona el límits de la consideració artística en la societat.

Ja a les 21:30 hores, la marató de teatre va tancar el programa d’enguany amb l’obra *Mary de Frankestein*, una adaptació lliure de *Frankenstein o el Prometeu modern*, de la dramaturga britànica Mary Shelley. L’Aula de Teatre de la Universitat Politècnica de València va donar pas a la història d’un esguerro femení, creat per un monstre, i de nom Mary. Una història de solitud, desolació i la ira com a única forma de defendre la dignitat.

Aquesta primera edició de la Biennal també va servir per crear un espai de formació teatral. Així, els grups de teatre universitaris van compartir coneixements, experiències i es van formar a través de diferents tallers i cursos que s’organitzen en el marc de l’activitat.

Arxivat en:
Arts escèniques
, Cultura
, Teatre

## Altres Notícies

La Nau de la Universitat es vist de blanc i negre en una obra teatral per a recordar Lluís Alcanyís, 'el metge de València'

Arranca a la Safor la gira d’Escena Erasmus UV i la Diputació de València amb ‘Un instant de bellesa’

ASSAIG-Grup de Teatre de la UV debuta amb el seu primer drama a La Nau, ‘El Far’, una adaptació de l’obra d’Octavi Egea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar